A Bizottság 726/98/EK rendelete
(1998. március 31.)
az olívaolajra vonatkozó kiviteli engedélyek rendszerére alkalmazott különleges részletes szabályok megállapításáról szóló 2543/95/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1581/96/EK rendelettel [1] módosított, az olajok és zsírok piaca közös szervezésének létrehozásáról szóló, 1966. szeptember 22-i 136/66/EGK tanácsi rendeletre [2] és különösen annak 2. és 3. cikkére,
mivel a 2126/96/EK rendelettel [3] módosított 2543/95/EK bizottsági rendelet [4] részletes különleges szabályokat állapít meg az olívaolaj kiviteli engedélye rendszerének alkalmazására vonatkozóan; mivel a rendszer működésének javítása érdekében részletes különleges szabályokat kell meghatározni a visszatérítést előzetesen meg nem erősítő engedélyek alkalmazására, különösképpen a biztosíték mértékére, valamint a kérelem benyújtásának és az engedélyek kiadásának ütemezésére vonatkozóan; mivel a tapasztalat azt mutatja, hogy a biztosíték összegét, valamint az engedélykérelmek benyújtásának és azok kiadásának időpontját módosítani kell; mivel annak érdekében, hogy az export-visszatérítés nélküli kivitel szokásos menetét ne akadályozzák, olyan esetben, ha fennáll a szokásosan rendelkezésre álló mennyiségek túllépésének veszélye, a meghozott intézkedéseket azon kiviteli engedélyekre kell korlátozni, amelyek visszatérítés kifizetésére jogosítanak fel; mivel a kivitel menetének hatékonyabb figyelemmel kísérése érdekében pontosítani kell a tagállamok által szolgáltatott információkat;
mivel a legutóbb az 1404/97/EK rendelettel [5] módosított, a mezőgazdasági termékekre vonatkozó behozatali és kiviteli engedélyek, valamint a visszatérítés mértékének előzetes megerősítését szolgáló bizonyítványok rendszerének alkalmazására vonatkozó közös részletes szabályok megállapításáról szóló, 1988. november 16-i 3719/88/EGK bizottsági rendelet [6] 5. cikke (1) bekezdésének negyedik francia bekezdése kimondja, hogy olyan export esetén, ahol a biztosíték összege nem haladja meg az 5 ECU-t, nincs szükség kiviteli engedélyre; mivel a visszatérítés nélküli exportra vonatkozó, említett biztosíték alacsony összege azt jelenti, hogy engedély nélkül olyan jelentős mennyiségű export válna lehetővé, amely szűkítené az érintett mennyiségek figyelemmel kísérésének lehetőségét; mivel a fenti veszély elkerülése érdekében az ilyen esetekre különleges feltételeket kell alkalmazni;
mivel az e rendeletben előírt intézkedések összhangban vannak az Olaj- és Zsírpiaci Irányítóbizottság véleményével,
ELFOGADTA EZT A RENDELETET:
1. cikk
A 2543/95/EK rendelet a következőképpen módosul:
1. A 2. cikk (2) bekezdésében a "11 számjegyű" kifejezés helyébe a "12 számjegyű" kifejezés lép.
2. A 2. cikkben:
1. a (3) bekezdés helyébe a következő szöveg lép:
"(3) A kiviteli engedélyhez szükséges biztosíték értéke:
a) azon engedélyek esetében, amelyeknél a visszatérítést előzetesen rögzítették: nettó 100 kilogrammonként 10 ECU;
b) egyéb esetekben: nettó 100 kilogrammonként 1 ECU."
2. a cikk a következő bekezdéssel egészül ki:
"(4) A 3719/88/EGK rendelet 5. cikke (1) bekezdésének negyedik francia bekezdésében foglaltaktól eltérően nincs szükség engedélyre az 50 kilogrammot meg nem haladó kivitel esetében."
3. A 3. cikkben:
1. az (1) bekezdés helyébe a következő szöveg lép:
"(1) A visszatérítést előzetesen rögzítő kiviteliengedély-kérelmeket az illetékes hatóságoknál minden héten keddtől csütörtökig kell benyújtani. A pénteken és hétfőn benyújtott kérelmeket úgy tekintik, mintha a következő kedden nyújtották volna be."
2. a (2) bekezdés első albekezdésének helyébe a következő szöveg lép:
"(2) A visszatérítést előzetesen rögzítő kiviteli engedélyeket az (1) bekezdésben említett időszakot követő hét keddjétől számított első munkanapon adják ki, feltéve, hogy időközben a (3) bekezdésben említett különleges intézkedések közül egyikről sem rendelkezett a Bizottság."
3. a (3) bekezdés utolsó mondata helyébe a következő szöveg lép:
"Ezen intézkedések a visszatérítést előzetesen rögzítő kiviteli engedélyekre vonatkoznak, és az export-visszatérítésre jogosult mezőgazdasági termékek nómenklatúrájában szereplő termékkódtól függően változnak."
4. a 3. cikk (5) bekezdésének utolsó francia bekezdésében a
"hétfő"
szó helyébe a
"kedd"
szó lép, és ez a francia bekezdés a következő mondattal egészül ki:
"Amennyiben a 80 %-nál alacsonyabb egységes elfogadási százalék csak a visszatérítésre jogosító engedélyeket érinti, a piaci szereplő kérheti, hogy a fennmaradó mennyiségre azonos időhatáron belül érvényes, visszatérítésre nem jogosító engedélyt kapjon."
5. a cikk a következő új bekezdéssel egészül ki:
"(6) A visszatérítést előzetesen nem rögzítő kiviteli engedélykérelmeket az illetékes hatóságoknál minden héten hétfőtől péntekig kell benyújtani. Az engedélyeket azonnal kiadják."
4. Az 5. cikk a következőképpen módosul:
1. az (1) bekezdés bevezető részében a "csütörtök" szó helyébe a "péntek" szó lép;
2. az (1) bekezdés a) pontja helyébe a következő szöveg lép:
"a) a 3. cikk (1) bekezdésével összhangban keddtől csütörtökig benyújtott, visszatérítést előzetesen rögzítő kiviteliengedély-kérelmek;"
3. Az (1) bekezdés b) pontjában a "megelőző hétfőn" kifejezés helyébe az "előző hét péntektől az adott hét csütörtökig, külön felsorolva a visszatérítést előzetesen rögzítő és a visszatérítést előzetesen nem rögzítő engedélyeket" szövegrész lép;
4. a (2) bekezdésben a francia bekezdéseket megelőző mondatrész helyébe a következő szöveg lép:
"Az (1) bekezdés a) pontjában említett kérelmekről, valamint - amennyiben a 3. cikk (5) bekezdését kell alkalmazni - az (1) bekezdés b) pontjában említett információkról szóló értesítésnek a következőket kell tartalmaznia".
5. a (2) bekezdés harmadik francia bekezdésében a "visszatérítés mértéke" kifejezés elé be kell illeszteni a "- ha indokolt -" kifejezést;
6. a (2) bekezdés a következő albekezdéssel egészül ki:
"Ezen információt külön kell közölni, amennyiben az engedélyeket élelmiszer-segélyakciókhoz adják ki"
7. a (3) bekezdés vége a következő szöveggel egészül ki:
"…, megjelölve, hogy mely gazdasági év során adták ki az engedélyt."
5. A melléklet B. és D. része helyébe e rendelet mellékletének B. és D. része lép.
2. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ezt a rendeletet 1998. április 18-tól kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1998. március 31-én.